Ilze Vazdika
Ilze Vazdika (dzimusi 1943. gada 3. augustā Rīgā) ir latviešu aktrise. Ilze Vazdika dzimusi aktieru Hermaņa Vazdika (1906—1994) un Vilmas Lasmanes (1917—1991) ģimenē. Brālis aktieris Uldis Vazdiks (1941—2006). Mācījusies Rīgas 3. vidusskolā. 1959. gadā iestājusies Dailes teātra III studijā, kuru beigusi 1962. gadā. Dailes teātrī spēlē kopš 1960. gada. Pazīstama ar Mildas lomu seriālos „Neprāta cena" un „UgunsGrēks". Tāpat filmējusies vairākās kinofilmās — „Ziemassvētku jampadracis", „Novēli man lidojumam nelabvēlīgu laiku", „Mans draugs — nenopietns cilvēks", „Saulessvece" u.c.. 2010. gadā ieguvusi Triju Zvaigžņu ordeni. 2007. gadā ieguvusi „Spēlmaņu nakts" balvu nominācijā „Gada aktrise otrā plāna lomā", bet 2006. gadā — Latvijas Profesionālo aktieru apvienības balvu „Āksta cepure".